
A garázdaság

A garázda magatartások erőszakos, a közösségi együttélés szabályait durván sértő, felháborodást okozó cselekmények, melyek nem csak egyes személyekre, hanem a közösségre is veszélyesek. Ezen magatartások ellen már a történelem kezdetén felléptek a köznyugalom biztosítása érdekében.
A garázdaságot jelenleg az 1978. évi IV. törvény szabályozza. A jogalkotó a korábbi szabályozásoktól eltérően határozott tényállási elemként beépítette az erőszakot, így szűkült az elkövetési magatartások tág köre, azonban még így is több szubjektív elem maradt a tényállásban (kihívó közösségellenesség, riadalom, botrány okozására való alkalmasság), melyek hátráltatják az egységes ítélkezési gyakorlat kialakulását.
Bár a jelenleg hatályos Btk.-ban a garázdaság definíciója a megalkotása óta nem változott, mégsem hihetjük azt, hogy hibátlan és nem szorul semmilyen változtatásra. Véleményem szerint szükségszerű lenne materiális bűncselekményként szabályozni a garázdaság tényállását. Emellett álláspontom szerint az eredményt mindig a jelenlévők, azaz a szűkebb mikroközösség értékítélete szerint lenne szükséges megítélnie a bíróságnak, és nem a cselekmény objektív alkalmasságát kellene vizsgálnia.
Véleményem szerint egy új törvényi tényállás, a Legfelsőbb Bíróság (Kúria) egységes, a gyakorlatban bevált iránymutatásaival megerősítve, képes lenne megnyugtató módon szabályozni a védendő jogi tárgyat. Ezen új tényállás szabályozását mindenképpen a Btk. berkein belül tartom szükségesnek a társadalomra való veszélyességére tekintettel. Bár elképzelhető, hogy szabálysértésként szabályozva súlyosabb büntetésekkel néznének szembe az elkövetők, mert míg szabálysértéseknél döntően pénzbüntetést szabnak ki, garázdaság bűncselekménye esetén gyakori a próbára bocsátás és a megrovás alkalmazása.
A garázdaság rövid hazai története során számos formában létezett, és máig nem sikerült egy olyan tényállást alkotni, mely elnyerte volna a jogásztársadalom elismerését. A sok ellentmondásos elmélet, a parttalan, szubjektív meghatározások, az inkoherens bírói gyakorlat teszi mégis a garázdaságot egy izgalmas tényállássá, melynek jövője és hatékonysága mégis sokszor kétséges.



